Document ID: 32006R1754

KOMISIJAS REGULA (EK) Nr. 1754/2006
(2006. gada 28. novembris),
ar ko nosaka sīki izstrādātus noteikumus par Kopienas finansiālā atbalsta piešķiršanu Kopienas references laboratorijām dzīvnieku barības, pārtikas un dzīvnieku veselības nozarē
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1990. gada 26. jūnija Lēmumu 90/424/EEK par izdevumiem veterinārijas jomā (1), un jo īpaši tā 28. panta 2. punktu,
tā kā:
(1)
Kopienas references laboratorijas pilda saistības un uzdevumus, kas noteikti Kopienas veterinārijas tiesību aktos un Eiropas Parlamenta un Padomes 2004. gada 29. aprīļa Regulā (EK) Nr. 882/2004 par oficiālo kontroli, ko veic, lai nodrošinātu atbilstības pārbaudi saistībā ar dzīvnieku barības un pārtikas aprites tiesību aktiem un dzīvnieku veselības un dzīvnieku labturības noteikumiem (2), lai palīdzētu Kopienai.
(2)
Saskaņā ar Regulas (EK) Nr. 882/2004 32. panta 7. punktu Kopienas references laboratorijas var no Kopienas saņemt finansiālu atbalstu atbilstoši Lēmuma 90/424/EEK 28. pantam.
(3)
Atbilstības kritēriji to Kopienas references laboratoriju izdevumiem, kuras saņem finansiālu palīdzību atbilstoši Lēmuma 90/424/EEK 28. pantam, un izdevumu iesniegšanas un revīzijas veikšanas procedūras tika noteiktas Komisijas Regulā (EK) Nr. 156/2004 (3).
(4)
Ikgadējo Kopienas finansiālā atbalsta līmeni Kopienas references laboratoriju darbībai nosaka katru gadu ar īpašiem lēmumiem par veterinārajiem pasākumiem sabiedrības, dzīvnieku veselības un atlieku jomā.
(5)
Tā kā Regulā (EK) Nr. 156/2004 jāveic virkne grozījumu, skaidrības labad minētā regula jāaizstāj ar citu, ņemot vērā Regulu (EK) Nr. 882/2004.
(6)
Šie grozījumi īpaši attiecas uz partnerattiecību nolīguma iekļaušanu, kas nosaka katras puses uzdevumus un pienākumus, īpašu nolīgumu, pasākumu atjaunināšanu attiecībā uz PVN un komandējumu un semināru izmaksu precizēšanu.
(7)
Partnerattiecību nolīgums jāslēdz uz 5 gadiem, lai stimulētu valstu references laboratoriju operacionāla sadarbības tīkla izveidi jaunās nozarēs, izstrādātu jaunas analīzes metodes un ļautu atbilstoši novērtēt valstu references laboratoriju darbību.
(8)
Pareiza finanšu vadība pamato šīs regulas piemērošanu sākot no 2007. gada sākuma. Tomēr laboratorijām ir jādod iespēja grozīt provizorisko 2007. gada darbības budžetu saskaņā ar šīs Regulas noteikumiem.
(9)
Finanšu kontroles vajadzībām piemērojams 9., 36. un 37. pants Padomes 2005. gada 21. jūnija Regulā (EK) Nr. 1290/2005 par kopējās lauksaimniecības politikas finansēšanu (4).
(10)
Šajā regulā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO REGULU.
I NODAĻA
VISPĀRĪGI NOTEIKUMI
1. pants
Mērķis
Šī regula nosaka atbilstoši Lēmuma 90/424/EEK 28. pantu un Regulas (EK) Nr. 882/2004 32. pantu Kopienas references laboratoriju (turpmāk tekstā “laboratorijas”) darbībai Kopienas finansiālā atbalsta piešķiršanas kārtību, kā arī semināru organizēšanai.
2. pants
Partnerattiecību nolīgums
Komisijas un laboratorijas savstarpējās attiecības ir noteiktas partnerattiecību nolīgumā. Partnerattiecību nolīgumu noslēdz uz 5 gadiem, kopā ar daudzgadu darba programmu.
3. pants
Plānotās darbības un provizoriskais budžets
1. Kopienas references laboratorijas līdz katra “n” kalendārā gada 1. septembrim sastāda “n + 1” kalendārajam gadam paredzēto Kopienas darbību sarakstu un iesniedz Komisijai provizorisko izdevumu budžetu saistībā ar šīm darbībām.
2007. finanšu gada provizoriskais budžets, kas sastādīts atbilstoši Regulas (EK) Nr. 156/2004 pirmā panta noteikumiem, jāuzskata par sastādītu atbilstoši šai regulai. Laboratorijas atbilstoši šīs regulas noteikumiem var līdz 2006. gada 15. decembrim iesniegt provizoriskā budžeta grozījumus.
2. Laboratorijas iesniedz provizorisko budžetu elektroniskā veidā saskaņā ar I pielikumu.
4. pants
Īpašais nolīgums
1. Pēc tam, kad Komisija ir pieņēmusi kārtējā gada lēmumu par finansiālā atbalsta piešķiršanu, puses noslēdz īpašu nolīgumu. Šis nolīgums precizē atbalsta summu un līdzfinansējuma procentuālo apjomu.
2. Obligāts ir nosacījums, ka puses pirms maksājumu veikšanas paraksta nolīgumu.
5. pants
Iepriekšējs finansējums
Pēc tam, kad puses ir parakstījušas īpašo nolīgumu, pēc saņēmēja lūguma var piešķirt iepriekšēju finansējumu 70 % apmērā no kopējās laboratorijas darbībai un semināru organizēšanai paredzētās summas.
6. pants
Atbalsta izmaksa
Ja apstiprinātās darba programmas tiek īstenotas efektīvi un ja saņēmējs iesniedz Komisijai visus 10. un 14. pantā minētos ziņojumus šajos pantā noteiktajos termiņos, pēc minēto ziņojumu apstiprināšanas tiek izmaksāts Kopienas finansiālā atbalsta atlikums vai kopējā summa laboratorijas darbībai un semināru organizēšanai.
7. pants
Apliecinoši dokumenti
1. Atbalsta saņēmējs septiņus gadus saglabā Kopienas finansiālo atbalstu apliecinošu dokumentu apliecinātas kopijas, jo īpaši rēķiniem, izziņām par algām un apmeklējumu lapām, dokumentiem par paraugu nosūtīšanu, komandējumiem.
2. Saņēmējs reģistrē Komisijai iesniegtos izdevumus savā izmaksu uzskaites sistēmā un glabā visus oriģinālos dokumentus septiņus gadus revīzijas vajadzībām.
3. Apliecinošos dokumentus, kas apliecina visas izmaksas, kā parādīts atlīdzības pieteikumā, nosūta Komisijai pēc pieprasījuma.
8. pants
Kontrole
Finanšu kontroles vajadzībām piemērojams 9., 36. un 37. pants Regulā (EK) Nr. 1290/2005 par kopējās lauksaimniecības politikas finansēšanu.
II NODAĻA
LABORATORIJU DARBĪBA
9. pants
Attaisnotie izdevumi
1. Attaisnoti ir izdevumi, kas nepieciešami laboratoriju darbībai saistībā ar personālu, apakšuzņēmuma līgumiem, ražošanas līdzekļiem, palīgmateriāliem, paraugu nosūtīšanu salīdzinošām pārbaudēm, komandējumiem un pieskaitāmajām izmaksām.
2. Pirmajā punktā noteiktie izdevumi ir attaisnoti, ja tie atbilst Komisijas kārtējā gada lēmumam par finansiālā atbalsta piešķiršanu un II pielikumā noteiktajiem noteikumiem par attaisnotiem izdevumiem.
3. Jebkādam vienas sadaļas grozījumam, kas pārsniedz 10 % no tās summas, ir vajadzīga iepriekšēja rakstiska Komisijas piekrišana.
10. pants
Ziņojumu par laboratoriju darbību iesniegšana
1. Saskaņā ar III pielikumu iesniegto finanšu pārskatu un vadītāja apstiprinātu tehnisko ziņojumu par laboratoriju darbību iesniedz ne vēlāk kā 31. martā gadā, kas seko pēc tā laika posma beigām, par kuru tika piešķirta finansiālais atbalsts, nosūtīšanas datumu apliecina pasta zīmogs.
2. Ja 1. punktā noteiktais termiņš netiek ievērots, finansiālo atbalstu 1. aprīlī samazina par 25 %, 1. maijā - par 50 %, 1. jūnijā - par 75 % un 1. jūlijā - par 100 %.
11. pants
Konversijas kurss pieteikumiem valsts valūtā
Konversijas kurss priekšfinansējuma un atlikuma maksājumu pieteikumiem, kas iesniegti valsts valūtā “n” mēnesī, ir tāds, kāds ir “n” mēneša 1. dienā, kā publicēts Eiropas Savienības Oficiālā Vēstneša, C sērijā, vai iepriekšējā dienā pirms tās, kad noteikts kurss.
12. pants
Pievienotās vērtības nodoklis
Saņēmēja samaksātais neatgūstamais PVN ir uzskatāms par attaisnotiem izdevumiem ar noteikumu, ka, parakstot 4. pantā noteikto īpašo nolīgumu, saņēmējs iesniedz attiecīgās dalībvalsts Finanšu ministrijas vai atbilstošas iestādes izsniegtu izziņu, ka tas nav pilnībā pakļauts vai ir daļēji pakļauts nodokļiem un ka laboratorijas darbības nozare nav pakļauta nodokļiem.
III NODAĻA
SEMINĀRU ORGANIZĒŠANA
13. pants
Attaisnotie izdevumi
1. Organizējot seminārus, attaisnojama ir ceļa izdevumu un dienas naudas apmaksa, ja maksimālais semināra dalībnieku skaits nepārsniedz 32, no kuriem katru dalībvalsti pārstāv vismaz viens dalībnieks.
2. Pirmajā punktā noteiktie izdevumi ir attaisnoti, ja tie atbilst Komisijas kārtējā gada lēmumam par finansiālā atbalsta piešķiršanu un noteikumiem VII pielikuma 3F daļā par Eiropas Kopienas ierēdņu statusu, kā noteikts Padomes Regulā (EEK, Euratom, CECA) Nr. 259/68 (5).
3. Attiecīgi pamatotos gadījumos var pieņemt lēmumu par atkāpēm no 1. un 2. punkta saskaņā ar kārtējā gada Kopienas lēmumu par finansiālā atbalsta piešķiršanu.
14. pants
Finanšu ziņojuma par semināriem iesniegšana
1. Finanšu ziņojumu par semināriem, kas sastādīts saskaņā ar IV pielikumu, un vadītāja apstiprinātu tehnisko ziņojumu iesniedz ne vēlāk kā divus mēnešus pēc semināra norises.
2. Ja 1. punktā minētais termiņš netiek ievērots, finansiālo palīdzību samazina par 25 % par vienu kavētu mēnesi attiecībā uz plānoto dokumentu iesniegšanas datumu, par 50 % par diviem mēnešiem, par 75 % par trim mēnešiem un par 100 % par četriem mēnešiem.
15. pants
Konversijas kurss pieteikumiem valsts valūtā
Konversijas kurss priekšfinansējuma un atlikuma maksājumu pieteikumiem, kas iesniegti valsts valūtā, ir tāds, kāds ir semināra mēneša 1. dienā, kā tas publicēts Eiropas Savienības Oficiālā Vēstneša C sērijā, vai iepriekšējā dienā pirms tās, kad noteikts kurss.
IV NODAĻA
PĀREJAS UN NOBEIGUMA NOTEIKUMI
16. pants
Atcelšana
Regulu (EK) Nr. 156/2004 atceļ.
Atsauces uz atcelto regulu uzskata par atsaucēm uz šo regulu.
17. pants
Stāšanās spēkā un piemērošana
Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
To piemēro no 2007. gada 1. janvāra.
Tai pat laikā 3. panta 1. punkta 2. daļa ir jāpiemēro no šīs regulas spēkā stāšanās dienas.
Šī regula uzliek saistības kopumā un ir tieši piemērojama visās dalībvalstīs.
Briselē, 2006. gada 28. novembrī

Labels: 17
19
5
7
6